חני פירסטנברג

חני פירסטנברג (נולדה ב-14 בספטמבר 1979) היא שחקנית וזמרת ישראלית. לאחר שסיימה את לימודי המשחק שלה בבית הספר למשחק בית צבי נסעה לניו יורק, ושם למדה בבית הספר למשחק "לה-גווארדיה". לאחר מכן פיתחה קריירה בתיאטרון, וכיכבה בהצגה "אלטלנה" בתיאטרון בית ליסין. נחשפה לראשונה בסדרת הדרמה "הבורגנים", בה שיחקה לצד קרן מור, שי אביבי ורמי הויברגר את לילך, בת-זוגו הצעירה של דמותו של השחקן דב נבון, אשר מנהלת מערכת יחסים אסורה ומסובכת עמו. "הבורגנים" זכתה במשך מספר שנים בפרס מסך הזהב. פירסטנברג הצליחה להרשים את קהל הצופים והמבקרים ושיחקה בסדרה עד עונתה האחרונה ב-2003. במהלך הסדרה ביצעה את שיר הנושא של העונה השנייה "דרכנו" לצד שרית וינו-אלעד ואת שיר הנושא של העונה השלישית "אלוהים נתן לך במתנה" לצד איתי טיראן. במקביל למשחקה בסדרה, שחקה בשנת 2001 בסרט הטלוויזיה "ראש פינה" לצד אבי קושניר וב-2002 לצד יהודה לוי ואוהד קנולר בסרטו של איתן פוקס "יוסי וג'אגר". באותה שנה התארחה מספר פעמים בתוכנית הבידור "רק בישראל" לצד אורנה בנאי. לאחר מכן החלה להתגורר על קו ישראל-ארצות הברית וככבה בסרט הטלוויזיה "סטרט-אפ". בשנת 2004 ככבה, לצד מיכאלה עשת, מאיה מרון, משה איבגי ואסי דיין בסרטו של יוסף סידר "מדורת השבט". בטקס פרסי אופיר שנערכו לאותה שנה גרפה פירסטנברג, לצד הסרט עצמו, את פרס שחקנית המשנה הטובה ביותר. בשנת 2005 התארחה במספר פרקים בסדרת המתח האמריקאית "CSI: מיאמי". ב-2007 השתתפה בסרט "נימפות בערפל". בשנת 2008 שיחקה לצד אוהד קנולר בסרט הטלוויזיה של אביגיל שפרבר "חָלָאקה". פירסטנברג שיחקה בתפקידי צ'ריטי ב"צ'ריטי המתוקה", ג'יל ב"פרפרים הם חופשיים", לינדה ב"אחים בדם", בתיאטרון הספרייה בתפקיד האסופית ב"האסופית", ובתיאטרון הקאמרי בתפקיד נורה בהצגה "יומן חוף ברייטון". ב-2008 שיחקה בהעלאה המחודשת של תיאטרון הקאמרי ב"משחקים בחצר האחורית" את דבורי הנאנסת ואת תפקיד התובעת. באותה שנה שיחקה בתפקיד הודל במחזמר "כנר על הגג". ב-2010 גילמה את בובת הפיתום במחזה "גטו" בתיאטרון הקאמרי. בשנת 2011 שיחקה בסרט הבינלאומי הראשון שלה, "הפלנטה הבודדה ביותר", הפקה אמריקאית-גרמנית לצד הכוכב המקסיקני גאל גרסיה ברנאל. בשנת 2014 שיחקה בסרט האמריקאי "ניו יורק סיפור אהבה" בתור גב' סקיילר, לצדם של מורגן פרימן ודיאן קיטון. בשנת 2016 שיחקה בסרט האמריקאי "חמישה לילות במיין" בתור פיונה, לצדם של דייוויד אוילאו ודיאן ויסט. לאחר היעדרות ממושכת מישראל, חזרה פירסטנברג לשחק ב-2018 בטלוויזיה, בסדרה "כפולים" של קשת 12, בה גילמה את ג'ו – עולה חדשה, בת זוגה הלסבית של דקלה לוי (מורן רוזנבלט). באותה שנה החלה לשחק בסדרה "עיר מקלט" מבית yes בתפקיד ענת סיטון, חוקרת את הרצח של מיכל פולג (מלי לוי גרשון). ב-2019 שיחקה בתפקיד הראשי בסרט האימה הישראלי "הגולם". פירסטנברג הופיעה בפרק 5 בעונה השנייה של הסדרה האמריקאית "אלים אמריקאיים" של רשת starz בתפקיד מאמאן בריגיט. בעונה הרביעית של הסדרה האמריקאית "בול" הופיעה בתפקיד אם הנאבקת על משמורת בנה שנולד לאחר טיפולי הפריה רשלניים. בשנת 2022 כיכבה בסרט קפקא לילדים (או קפקא לקטנים) של האומן רועי רוזן. אמה של חני, ברייני פירסטנברג הייתה חברת להקת פיקוד דרום בשנות השבעים. אביה, דוד פירסטנברג, הוא יזם היי טק. דודתה, אחות אביה היא יעל גבירץ. באוקטובר 2010 נישאה פירסטנברג לעידו חזקיה, בנו של השחקן יצחק חזקיה. ב-2014 נולדה לבני הזוג בת. אתר האינטרנט הרשמי של חני פירסטנברג (באנגלית) חני פירסטנברג, במיזם "אישים" לתיעוד היצירה הישראלית חני פירסטנברג, במסד הנתונים הקולנועיים IMDb (באנגלית) חני פירסטנברג, באתר "אידיבי", מאגר הידע העברי לקולנוע ישראלי ועולמי חני פירסטנברג, באתר ספוטיפיי חני פירסטנברג, דף שער בספרייה הלאומית חני פירסטנברג, באתר MOOMA (בארכיון האינטרנט) יעל קציר, בטח יכעסו עלי, באתר הארץ, 3 באוקטובר 2007 רותי זוארץ, ‏"אני אוהבת עימותים, שמחה לרגע שבו אני יכולה להטיח דברים שאני מאמינה בהם", באתר גלובס, 7 ביולי 2008 ליאת רון, ‏חני פירסטנברג שחקנית, באתר גלובס, 12 במאי 2011 נטע אלכסנדר, ראיון | הוריקן חני כובש את ניו יורק, באתר הארץ, 30 בנובמבר 2012 מיקי לוין, ‏חני פירסטנברג מחכה להצעה שתחזיר אותה הביתה, באתר מעריב אונליין, 7 בדצמבר 2014 דינה חלוץ, חני פירסטנברג: "לא רצינו לגדל אמריקאים קטנים, אבל ככה יצא", באתר Xnet‏, 16 בדצמבר 2018 ציפי שמילוביץ, ניו יורק, "אני יכולה לדבר שעות על הכול, בנושא 7 באוקטובר איבדתי את המילים", באתר ynet, 1 ביוני 2024